Die storieverteller Andries Vermeulen, ambassadeur van Vriende van Landbou, Dr John Purchase, Hoof Uitvoerende Beampte van Agbiz, Theo Venter, politieke ontleder verbonde aan die Noordwes-Universiteit se besigheidskool, en André Venter, voormalige Springbok-flank, is van die bekendes wat by Vrystaat Landbou (VL) se jaarkongres sprekers gaan wees.
Die kongres vind op 15 en 16 Augustus in Bloemfontein plaas en is weer eens een van die hooftepunte op VL se kalender.
Vanjaar se kongrestema is Terug na ons lede en lede se insette oor verskeie sake sal by die kongres gekry word. Daarom sluit die kongres onder meer werksessies, waaraan kongresgangers deelneem, in oor onderwerpe soos veiligheid, gemeenskapsontwikkeling, ledegeld en struktuur, en landbou-ontwikkeling.
Huishoudelike sake soos die verkiesing van ’n president en vise-president sal ook plaasvind.
VL, in samewerking met Agri SS en ander vennote, bied ook op 15 Augustus met trots ’n Stroomop Inspirasie geleentheid met bekendes soos Donnalee Roberts, Simoné Nortmann, Ivan Botha en Caroline Grace in die Rosestad aan. Dit is ’n heerlike bederfoggend vir alle dames. Dit behels ’n betekenisvolle oggend saam met Roberts en gaste waar hulle die unieke volheid, uitdagings en avonture van vrouwees deel.
Die situasie oor vuurwapenlisensies waarvoor daar nie aansoek gedoen is vir herlisensiëring, binne die 90 dae tydperk soos in die Wet op Vuurwapenbeheer 60 van 2000 (soos gewysig) bepaal word nie, is gekompliseer deur die uitspraak van 7 Junie 2018 in die Konstitusionele Hof. Só sê Gernie Botha, Regsadviseur van Vrystaat Landbou (VL).
“In die verband en ten spyte van die uitspraak blyk dit dat daar nog geen formele terugvoer vanaf die Suid-Afrikaanse Polisiediens (SAPD) is wat betref die status quo nie,” sê hy. Dit het verder ook voorgekom of daar nie eenstemmigheid in die SAPD se eie geledere was oor die pad vorentoe nie.
’n Vuurwapenregte-organisasie (GOSA – Gun Owners South Africa) het intussen op ’n dringende basis die hof genader om duidelikheid te probeer kry oor sommige aspekte waaroor talle vuurwapeneienaars huidiglik as gevolg van die uitspraak in die duister is.
Dié aansoek is op 27 Julie 2018 aangehoor en enkele van die bepalings wat die hof by monde van Regter Prinsloo bepaal het, is die volgende:
Die SAPD word verbied om enige plan van aksie te implementeer wat betref vuurwapens wat se lisensies verval het en verder verbied die bepaling dat sodanige vuurwapens by enige polisiestasie ingehandig moet word vir die uitsluitlike rede dat die wapen se lisensie verval het. Hierdie bepaling dien as ’n tussentydse bepaling hangende die afhandeling van die aangeleentheid soos in die aansoek versoek.
Die tydperke soos na verwys in Artikels 27 en/of 24(1) van die Wet op Vuurwapenbeheer, Wet 60 van 2000, sal verleng word ten einde die persone met vervalde lisensies die geleentheid te bied om daarvoor aansoek te doen.
Die SAPD moet toesien dat sy rekenaarsisteem wat gebruik word vir die administrasie van vuurwapenlisensies voorsiening maak dat dit weer aansoeke om hernuwing van lisensies wat verval het kan verwerk.
Alle aansoeke vir hernuwing van vuurwapenlisensies wat verval het, sal onderworpe wees aan die vereiste van “goeie rede” soos bepaal in Artikel 28(6) van die Wet op Vuurwapenbeheer hierbo genoem.
Enige applikant wat ’n aansoek om hernuwing van ’n vervalde lisensie ingedien het en wat prima facie “goeie redes” voorsien het op die vorm bekend as SAPS 518(a), sal geag word in wettige besit van die betrokke wapen te wees totdat daar oor die aansoek beslis is.
VL wag nog op die formele hofbevel en sal sodra dit beskikbaar is, dit ook aan sy lede voorsien. Formele instruksies vanaf die SAPD wat betref die hantering van die aangeleentheid na die uitspraak van 27 Julie 2018, is ook nog nie beskikbaar nie.
Dit is die 11de jaar dat die Toyota New Harvest of the Year-kompetisie gehou word. Voormalige wenners was Ricard Myburg (2017), André Cloete (2016), Jacqueline Goliath (2015), Trevor Abrahams (2014), Warren Bam (2013), Gilbert Phalafala (2012), Gift Mafuleka (2011), Moses Gumede (2010), Solly Rantsomane (2009) en wyle Thando Lolwane (2008).
Doel van kompetisie:
1) Om die mees suksesvolle voorheen benadeelde (swart/bruin/Indiër) landbouer in Suid-Afrika te identifiseer en te beloon, en;
2) Om erkenning te gee aan die mense/instansies/organisasies agentskappe wat betrokke is by die ontwikkeling van nuwe landbouers.
In hierdie opsig borg Toyota SA die beste landbouer met ’n nuwe Toyota Hilux-bakkie, terwyl die beste ontwikkelende instansie met ’n kontantprys van R10 000 (wat verkieslik bestee moet word aan die verdere ontwikkeling van sulke landbouers) sal wegstap.
Die New Harvest-kompetisie is gemik op individue wat vyf jaar en langer ’n plaas besit of dit bedryf/bestuur het, en wat uit ’n voorheen benadeelde agtergrond gekom het om ’n sukses te maak.
Klik hier om ’n inskrywingsvorm te kry.
Vorige deelnemers/finaliste mag weer vir die kompetisie inskryf, maar nie vorige wenners nie. Beoordeling van finaliste vind tussen 18 en 29 September 2018 plaas en die wenner sal op 18 Oktober 2018 in Gauteng bekend gemaak word.
Inskrywings sluit 24 Augustus 2018.
Dit is tot landbouers se voordeel om op die uitkyk te wees vir foute op Eskom-lyne wat oor hul eiendom loop. Só sê Johan Terblanche, Brandbeskermingsbeampte van die Goudveld Brandbeskermingsvereniging.
“Hierdie defekte kan die oorsake van veldbrande op ’n ongeleë tyd wees,” sê hy. Volgens hom moet landbouers byvoorbeeld oplet na voëlneste wat op lyne gebou word. Dit kan aan die brand slaan en grond toe val.
Terblanche sê takke kan ook weens ’n stormwind aan die lyne raak. “Stukkende isolators en alle foute moet assbelief aan Eskom by 086 003 7566 deurgegee word. Kry ook ’n verwysingsnommer om daarvor te bêre,” sê hy.
Sper die area waar die brand begin het met danger tape af en sorg dat niemand die area betree nie. Nie eers Eskom-personeel nie.
Neem foto’s en kry getuies wat saam met jou sien wat jy sien, sonder om binne die afgesperde area te beweeg.
Laat weet dan vir Eskom se kontaksentrum by 086 003 7566 en kry ’n verwysingsnommer wat veilig bewaar moet word vir eise na die brand.
Baie belangrik is dat niemand die afgesperde toneel mag betree voordat die veldbrandontleder nie die bewyse afgeneem en verklarings geneem het nie. Eers dan mag Eskom die toneel vertrap om die fout te herstel.
Brandslaners moenie direk onder ’n kraglyn vuur blus nie, omdat elektriese vonkspronge grond toe kan plaasvind vanweë die hitte.
Eskom het onlangs ook ’n hele paar voorvalle gehad waar lede van die publiek met elektrisiteit in kontak kom wanneer hulle onder kragpale werk. Dit gebeur veral in die landbousektor.
Klik hier vir ’n Eskom-grafika vir wenke oor wat om te doen.
’n Nuwe weeklikse program oor klimaatsverandering en die gevolge daarvan vir mens, dier, die omgewing en die landboubedryf het op 6 April 2018 begin. Die program Die Kwik Styg word Vrydae om 12:45 op RSG uitgesaai en sal vir 52 weke interessante onderwerpe, met ’n verskeidenheid kenners as ateljeegaste, bespreek.
Volgens Dr Ilse Trautmann, Hoofdirekteur: Navorsing en Tegnologie Ontwikkeling, en ook die koördineer van Die Kwik Styg, is hierdie inisiatief ’n uitvloeisel van die Wes-Kaapse Departement van Landbou se SmartAgri-plan en gaan dit poog om ’n groter bewusmaking van “nuwe” klimaatsomgewing by luisteraars te bewerkstellig. Die reeks word deur die departement vervaardig en befonds.
Aanbieder Lizma van Zyl gesels in die reeks met kenners om wenke te kry oor toepaslike maniere om Suid-Afrika, én ook sy landbousektor, meer klimaatslim te maak. Van Zyl is ’n bekende radiopersoonlikheid (RSG en Smile 90.4 FM) en ook die aanbieder van die Kyknet-program Hond se gedagtes.
Bankrotbos (Seriphium plumosum) is ’n inheemse dwerghoutagtige struik wat groot dele van mesiese grasvelde en sommige Savanne-gebiede van Suid-Afrika oorgeneem het.
Volgens die Sapia-nuus ding dit mee en vervang dit natuurlike weiding teen ’n geweldige tempo en skaal. Daar word beraam dat 10 miljoen hektaar weiding verlore kan gaan vir landbouproduksie.
Landbouers spandeer jaarliks miljoene rande op vrugtelose pogings om hierdie plant uit te roei.
Kliek hier vir ’n voorgestelde bestuurstrategie vir die spesie (sien bladsy 4 - 6 van die Sapia-nuus) en wenke oor hoe om bankrotbosse te identifiseer, sien hoekom Suid-Afrika bang moet wees en beheermaatreëls wat aanbeveel word.
Ons weet wat die probleme met grond is. Maar wat is die oplossings en watter planne maak ons landbouers?
Terwyl almal oor onteiening sonder vergoeding praat, kan ons maklik vergeet die Suid-Afrikaanse landbou het oor die afgelope 23 jaar van die wêreld se toonaangewendste transformasieprojekte ontwikkel.
Landbouweekblad en Agri SA bied op 23 en 24 Augustus 2018 ’n grondberaad in Limpopo aan waartydens alle landbouers met mekaar én relevante rolspelers en organisasies oor grond kan praat. Kom luister na landbouers en belanghebbendes se praktiese raad en suksesverhale – op alles van kommunale- en restitusiegrond tot familieplase. Hulle gaan vertel hoe hulle dit reggekry het, hoekom hulle dit gedoen het en waar hulle die geld gekry het.
Koste vir die twee dae: R1 785 (BTW ingesluit) (sluit etes, verversings en ’n aandgeselligheid in)
Besprekings en betalings: